Նարինե Բալայան

**Նարինե Միսակի Բալայան** (), հայ անասնաբույժ։ Եղել է ՀԽՍՀ սոցիալական ապահովության նախարար։ ԽՄԿԿ անդամ։

## Կենսագրություն
Նարինե Բալայանը ծնվել է 1940 թվականի հունիսի 30-ին, Ստեփանակերտում։ 1957-1962 թվականներին սովորել և ավարտել է Երևանի անասնաբուծական-անասնաբուժական ինստիտուտը, ստանալով անասնաբույժի որակավորում։ Ընտրվել է ՀՀ ԳԽ առողջապահության և սոցիալական հարցերի մշտական հանձնաժողովի ենթահանձնաժողովի նախագահ։ Եղել է «Ազատ խորհրդարանականներ» պատգամավորական խմբի անդամ։

## Աշխատանքային գործունեություն
1962-1969 թվականներին աշխատել է Երևանի կաշվե գործարանում, որպես տեղամասի վարպետ։

1965 թվականին ընդգրկվել է Կոմունիստական կուսակցության շարքերը։ 1966-1970 թվականներին վերապատրաստվել է Մոսկվայի թեթև արդյունաբերության տեխնոլոգիական ինստիտուտում և ստացել ինժեներ-կաշվեգործի որակավորում։ 1969-1970 թվականներին աշխատել է Երևանի Շահումյանի անվան կաշվե արտադրական միավորման տեխնիկական վերահսկողության բաժնի պետ, 1970-1976 թվականներին եղել է նույն միավորման կուսակցական կազմակերպության ազատված քարտուղար։ 1974-1977 թվականներին սովորել է Մոսկվայի բարձրագույն կուսակցական դպրոցում (այժմ` Հասարակական գիտությունների ակադեմիա)։

1976-1982 թվականներին եղել է Հայաստանի տեքստիլ և թեթև արդյունաբերության աշխատավորների հանրապետական արհմիութենական կոմիտեի նախագահ,
1982-1985 թվականներին՝ Հայաստանի Հանրապետական արհմիութենական խորհրդի քարտուղար։ 1985-1990 թվականներին եղել է Հայաստանի սոցիալական ապահովության նախարար։ 1990 թվականին ընտրվել է Հայաստանի Գերագույն Խորհրդի առաջին գումարման պատգամավոր, գլխավորել սոցիալական հարցերի ենթահանձնաժողովը։ 1995-1997 թվականներին աշխատել է Ռուսաստանի երկրաբանական փորձաքննության գլխավոր տնօրենի տեղակալ սոցիալական հարցերով, 2000-2006 թվականներին՝ ՀՀ աշխատանքի և սոցիալական հետազոտությունների ազգային ինստիտուտի տնօրեն, 2006 թվականից՝ ՀՀ աշխատանքի և սոցիալական հարցերի նախարարի խորհրդական։

## Հասարակական գործունեություն
1983-1991 թվականներին եղել է Ասիական և Աֆրիկական երկրների համերաշխության սովետական կոմիտեի նախագահի տեղակալ։

1992 թվականից՝ «Ապավեն» հասարակական բարեգործական կազմակերպության նախագահ (գթության և առողջության հիմնադրամ)։

Նարինե Բալայանի նախարար և պատգամավոր եղած ժամանակահատվածում կառուցվել են մի շարք շինություններ` 
* Խուլ-համրերի մշակույթի և սպորտի պալատը
* Խարբերդի մանկատունը
* Պրոթեզավորման Գերմանական կենտրոնը
* Կարմիր Խաչի միջազգային սպինալ կենտրոնը
* Բժշկական վերականգնողական կենտրոնը «Արտմեդ»
* Քիթ-կոկորդ-ականջի հիվանդանոցը
* Պատերազմի և աշխատանքի վետերանների տուն-ինտերնատը
* Մի շարք արտադրական ձեռնարկություններ կույրերի և խուլերի համար

## Գիտական աշխատանքներ
* «Սոցիալական ապահովության նորմատիվ ակտեր» ժողովածու, 1987
* «Գթության և առողջության հայկական հիմնադրամի գործունեությունը 1992-1997 թվականներին» գիրք, 1998
* «Սոցոլոգիա» ուսումնական օժանդակ ձեռնարկ (համահեղինակ), 2002 
* «Տարեցների և հաշմանդամների հետ աշխատող սոցիալական աշխատողների համար» մեթոդական ուղեցույց, 2003
* «Երեխաների և նրանց ծնողների հետ տարվող սոցիալական աշխատանքը» մեթոդական ուղեցույց, 2004
* «Սոցիալական աշխատանքն ընտանիքում» մեթոդական ուղեցույց, 2005

## Պարգևներ
* Մխիթար Հերացու մեդալ, 2010
* «Ժողովուրդների բարեկամության» շքանշան
* «Պատվո նշան» շքանշան
* Մեդալներ, պատվոգրեր, շնորհակալագրեր

## Ընտանիք
Ամուսնացած է, ունի երկու որդի և թոռնիկներ։

## Ծանոթագրություններ

Կատեգորիա:Հայ անասնաբույժներ
Կատեգորիա:ՀՀ ԳԽ 1-ին գումարման պատգամավորներ
Կատեգորիա:Հայկական ԽՍՀ նախարարներ
Կատեգորիա:ԽՄԿԿ անդամներ
Կատեգորիա:Ոչ գեղարվեստական գրողներ